Условия за членство
Чл.  7.   /изм. с решение на ОС/10.10.2017г./Членството  в  Сдружението  е  доброволно.  
(1) Член на Сдружението може да бъде всяко физическо или юридеческо лице или търговец по смисъла на Търговския закон, което споделя целите на Сдружението и средствата за тяхното постигане, приема неговия устав, съгласно е да изпълнява задълженията си, регламентирани в същия, а също отговаря на следните задължителни изисквания към момента на приемането му за член на Сдружението:
· да  бъде  законно  регистрирано  по  съответния  нормативен  ред,  с  основен  предмет  на дейност: осъществяване на частна охранителна дейност и/или други услуги за сигурност или чиято търговска дейност подпомага или е свързана с частните услуги за сигурност;
· да притежава валиден лиценз или разрешение за дейността си, издадено от компетентен държавен орган или друг документ, доказващ извършваната от члена основна дейност;
· да не е компрометирано в дейността си спрямо останалите членове на Сдружението;
· да е коректно и лоялно към действащото законодателство в Република България.
(2) Приемането на нови редовни членове се извършва с решение на Управителния съвет при едновременното наличие на следните предпоставки:
1. Депозиране на писмено заявление за редовно членство от страна на кандидата за член, адресирано до Управителния съвет, в което се декларира приемането на  разпоредбите  в Устава на Сдружението и на Етичния кодекс на частната индустрия за сигурност в Република България.
2. Представяне към заявлението на копие на валиден лиценз за частна охранителна дейност или друг документ, доказващ извършваната от кандидата основна дейност.
3. Попълнена декларация по образец, утвърден от УС.
(3) Заявленията и предложенията за членство се подават до Управителния съвет, който се произнася по тях в едномесечен срок от внасянето им.

Чл. 8. /изм. с решение на ОС/10.10.2017г./ Членовете на Сдружението имат следните права:

1.
Право на глас в Общото събрание на Сдружението; 

2.
Да бъдат избирани в ръководните органи на Сдружението; 

3.
Свободно да изразяват мнение по всички въпроси от компетенцията на Сдружението и дейността му; 

4.
Да участват в дейността на Сдружението и да правят предложения за нейното усъвършенстване; 

5.
Да получават информация за дейността на Сдружението; 

6.
Да искат съдействие от ръководните органи за защита на свои законни интереси; 

7.
Да поставят за решаване въпроси от общ интерес; 

8.
Да се ползват от имуществото на Сдружението и от резултатите от дейността му.



(2) /отм. с решение на ОС/10.10.2017г./
Чл. 9. Членовете на Сдружението са длъжни:

1. Да спазват Устава на Сдружението и Етичния кодекс на частната индустрия за                                    сигурност в Република България, както и да изпълняват решенията на Общото събрание на Сдружението:

2.  Да съдействат за постигане целите на Сдружението и за изпълнението на решенията       на ръководните му органи. 
3. Да не уронват авторитета на Сдружението и да не използват членството си в него за цели, които противоречат на Устава. 

4.Да плащат редовно членския си внос. 

5.Да участват редовно в заседанията на Общото събрание. 

Чл. 10. /изм. с решение на ОС/10.10.2017г./ (1)
Размерът на месечния членския внос за редовните членовете на сдружението се определя от Общото събрание, което упълномощава Управителния съвет да променя размера на членския внос, като го съгласува с всички членове по средствата за комуникация.
(2) Членският внос се заплаща авансово за текущото тримесечие, считано от първо число на месеца, следващ месеца на приемането за член на Сдружението. 

(3)По предложение на УС или по собствена инициатива членовете на Сдружението могат да правят допълнителни доброволни вноски или да предоставят средства при набиране на финансов ресурс за мероприятия от съществено значение за дейността на Сдружението и в изпълнение на целите му. 

